Tolong jelaskan mengenai Terumbu dari Karang dalam bahasa melayu

Kebanyakan karang dalam order Scleractinia adalah "hermatipik", iaitu terlibat dalam pembinaan terumbu. Kebanyakan karang sebegini memperoleh sedikit sebanyak tenaga daripada zooxantela dalam genus Symbiodinium, iaitu hidupan dinoflagelat fotosintetik simbiotik yang memerlukan cahaya matahari; oleh itu, karang pembentuk terumbu tertumpu di air cetek. Karang jenis ini merembeskan kalsium karbonat untuk membentuk rangka keras yang menjadi kerangka terumbu. Akan tetapi, bukan semua karang pembina terumbu di air cetek mengandungi zooxantela, malah sesetengah spesies air dalam yang hidup di paras yang tidak tertembus cahaya juga membentuk terumbu tetapi tidak menumpangkan zooxantela.

Terdapat pelbagai jenis terumbu karang air cetek, termasuk terumbu pinggir, terumbu sawar, dan atol; rata-ratanya terdapat di laut tropika dan subtropika. Karang tumbuh dengan amat lambat iaitu dalam hanya satu sentimeter setahun. Terumbu Sawar Besar dipercayai mula terbina kira-kira dua juta tahun dahulu. Lama-kelamaan, karang pun berpecah dan mati, pasir dan kerikil terkumpul di celah-celah karang, dan cangkerang-cangkerang siput dan kerang pun mengurai untuk membentuk struktur kalsium karbonat secara beransur-ansur. Terumbu karang adalah ekosistem marin yang amat berbagai-bagai hidupannya iaitu lebih 4,000 spesies ikan, sejumlah besar spesies cnidaria, moluska, krustasea, dan banyak lagi haiwan.